ХьэрычэтыщIэ нэхъыфIхэр ягъэпажэ
«Налшык къалэ и хьэрычэтыщIэ нэхъыфI» зэпеуэм щытекIуахэр «Синдикэ» интур-хьэщIэщым накъыгъэм и 24-м щагъэлъэпIащ. Абы теухуа зэхыхьэм хэтащ IуэхущIапIэ зэмылIэужьыгъуэхэм я лIыкIуэхэмрэ хьэрычэтыщIэхэмрэ.
ХьэрычэтыщIэ цIыкIумрэ курытымрэ къэралым и экономикэм зегъэужьынымрэ цIыхухэм лэжьапIэ егъэгъуэтынымкIэ щаIыгъ увыпIэр наIуэ щIын, лэжьэкIэ пажэхэм адрейхэр дегъэхьэхын мурадырщ зи гугъу тщIы Iуэхугъуэм къалэн нэхъыщхьэу зыхуигъэувыжыр. Зэпеуэр къызэгъэпэщын зэрыщIадзэрэ блэкIа зэманым къриубыдэу республикэм IуэхущIапIэ куэд къыщызэIуахащ, ди бизнесменхэмрэ нэгъуэщI щIыпIэхэм я хьэрычэтыщIэхэмрэ зэпыщIэныгъэфIхэр зэхуаIэ хъуащ.
Къызэхуэсахэм пшыхьыр ящIэщыгъуэн, зэбгрыкIыжа иужькIи ягу къинэжын папщIэ ар езыгъэкIуэкIахэу Къэбэрдей-Балъкъэр Музыкэ театрым и солист Абэнокъуэ Рустамрэ продюсер Iэщхъуэт Ритэрэ ялъэкI къагъэнакъым. Зэхыхьэм и пэщIэдзэм Куэшей Алик зи унафэщI «Нал цIыкIу» къэфакIуэ гупым утыкум зыкъыщигъэлъэгъуащ.
Пэублэ псалъэкIэ зэхыхьэм къекIуэлIахэм захуигъэзащ Налшык къалэ администрацэм и Iэтащхьэм и къуэдзэ Кучуковэ Мадинэ.
Накъыгъэм и 25-р хьэрычэтыщIэхэм я махуэу ябж, — жиIащ абы. — Ар абыхэм даIыгъын папщIэ мыбы къыщызэхуэса псоми фIыщIэ фхудощI. Езы хьэрычэтыщIэхэми дигуми ди псэми къыбгъэдэкIыу фи махуэ лъапIэмкIэ дынывохъуэхъу. ЕхъулIэныгъэфIхэр сытым дежи фиIэрэ фи гуащIэдэкIым и хъер флъагъужу, дунейм гъащIэ кIыхь щезы- хьэкIын Тхьэм фищI!
Налшык къалэ округым и хьэрычэтыщIэхэм я «Зэдэлэжьэныгъэ» ассоциацэм и, правленэм и тхьэмадэ ГуэбэщIыкI Жантемыр зэхьэзэхуэм жыджэру хэтахэм ехъуэхъуащ, апхуэдэуи хьэрычэтыщIэ IэнатIэ цIыкIухэм нобэрей ди гъащIэм щагъэзащIэ къалэным и мыхьэнэм, республикэм и щыхьэрым и экономикэм хуащI хэлъхьэныгъэр зыхуэдэм икIи дяпэкIи я зэфIэкIым хагъэхъуэну зэригуапэр къыхигъэщащ.
— Иджы епщыкIузанэу мыпхуэдэ Iуэху дахэкIэ дызэхохьэ. Зэхьэзэхуэм щытекIуэ хьэрычэтыщIэхэм республикэм и щыхьэрым и экономикэ IэнатIэ мыинхэм бжьыпэр щаIыгъщ, — жиIащ ГуэбэщIыкI Жантемыр. — Нобэ Налшык щыIэщ IуэхущIапIэ цIыкIурэ курыту мин 14-м щIигъу. Абыхэм цIыху мин 70-м нэблагъэ лэжьапIэкIэ къызэрагъэпэщ.
Зэпеуэм хэтыну хуейхэр къыщыхахым, къалъытащ я хэхъуэмрэ я зыужьыкIэмрэ зыхуэдэр, цIыхухэр IэнатIэкIэ къызэрызэрагъэпэщыр, налогхэр зэрат щIыкIэр, псапащIэ Iуэхухэм зэрыхэтыр, инвестицэу къагъэсэбэпыр, ику ит улахуэу ятыр зэрыхъур. Псори зэпалъытри, унэтIыныгъи 8-м щытекIуахэр ягъэбелджылащ. Ахэр хэтми наIуэ къыщыхъуар я цIэ-унэцIэхэр зытетха тхылъымпIэхэр чэзууэ конвертхэм къыдаха нэужьщ.
«2013 гъэм Налшык къалэм и хьэрычэтыщIэ нэхъыфI» зэпеуэм «Мэкъумэш IэнатIэхэмрэ ерыскъыпхъэхэмкIэ» унэтIыныгъэм щытекIуауэ къалъытащ — «Налшык щIакхъуэ» ООО-р (унафэщIыр Шыгъушэ Борисщ), «Промышленностыр, транспортыр, связыр» — «Азот» ООО-р (Къалэ Анатолэ), «Сатум и IэнатIэм» — хьэрычэтыщIэр Нэзэр Ксениещ, «Жылагъуэ шхапIэм» — «Эльдорадо» ООО-р (Бэлахъуэ Вячеслав), «УхуэныгъэмкIэ, псэуалъапхъэхэмрэ абыхэм ирахьэлIэ пкъыгъуэхэр гъэхьэзырынымкIэ, архитектурэмкIэ» — «Астероид» ООО-р (Болэт Мухьэмэд), «IуэхутхьэбзэхэмкIэ» — «Бора Маиса» ООО-р (Тхьэщыгугъ Эллэ), «ПсэупIэ-коммунальнэ Iуэхутхьэбзэхэмрэ экологиемкIэ» — «Эколог Плюс» ООО-р (Абыкъу Лъостэмбэч), «Инновацэ лэжьыгъэхэмкIэ» — «ХъыбарегъащIэ-коммуникационнэ технологиехэр» ООО-р (Солодовниковэ Ольгэ).
Номинацэ щхьэхуэхэмкIэ зэпеуэм щытекIуауэ къалъытащ: «УлахуэфI зэритым папщIэ» — хьэрычэтыщIэ Нэзэр Ксение, «ЛэжьапIэ IэнатIэ нэхъыбэ къызэрызэригъэпэщым щхьэкIэ» — «Вертикаль-Юг» ООО-р (унафэщIыр Къэблыхь Мурединщ), «Бзылъхугъэ гуащIафIэ» — «Мраморный двор» шхапIэр (Къумыкъу Эммэ), «Налшык къалэ округым, зи ныбжькIэ щIалэхэм ящыщу, ехъулIэныгъэ зиIэ хьэрычэтыщIэ» унэтIыныгъэмкIэ «Шагъдий» ООО-м и унафэщI Нэгъуей Заур.
Зэпеуэм и «Дыщэ нал» дамыгъэр, дипломхэр, саугъэт лъапIэхэр текIуахэм иратащ.
«Нал цIыкIу» къэфакIуэ гупым нэмыщI, зэхыхьэр ягъэбжьыфIащ Къэбэрдей-Балъкъэр Музыкэ театрым и артистхэм ягъэзэщIа уэрэдхэмрэ бальнэ къафэхэмрэ.
Тхыгъэри сурэтри
КЪУМАХУЭ Аслъэн ейщ.
